Kui Capricorn One kinos Kosmos linastus, siis tungisid kassadesse inimesed, kes paar päeva (või aastat) tagasi olid samamoodi hullunult tunginud raamatupoodidesse ja vanapaberi äraandmise punktidesse Arthur Hailey "Lennujaama" saama. Terve rida inimesi väljus aga kinoteatritest muljega "küll oli jälk, eriti ussi söömine". Ja siit on näha, et Nõukogude filmihankimise komitee tegi õieti, et sääraseid "kollaseid" teoseid ainult näpuotsaga levisse lubas.    Käesoleval puhul on tegemist muidugi järjekordse teosega, mis paljastab Ühendriikide politikaanide sepitsusi ja isiklikke abitsioone tublide, kangelaslike inimeste arvel. Laialt teada tõsiasi, et Kuul käimise kohta esitati maailma üldsusele valeandmeid, on siin valatud linateosesse ning kasutades kunstilisi liialdusi viidud hoopistükkis Marsi külastamise konteksti, sest seesugune tegevus oli tollal päevakorral (1977. aastal lasti avakosmosesse päikesesüsteemidevahelised automaatjaamad Voyager 1 ja Voyager 2).